## Naredba o zaštiti riba i drugih morskih organizama

### NN 145/1998 (6.11.1998.), Naredba o zaštiti riba i drugih morskih organizama

# MINISTARSTVO POLJOPRIVREDE I ŠUMARSTVA

Na temelju članka 48. stavka 3. točke 1., 2. i 3. Zakona o morskom ribarstvu
("Narodne novine", br. 46/97 - pročišćeni tekst) ministar poljoprivrede
i šumarstva donosi

## **NAREDBU**

### **O ZAŠTITI RIBA I DRUGIH MORSKIH ORGANIZAMA**

I.

Ovom Naredbom određuje se:

- što se razumijeva pod nedoraslim ribama i drugim morskim organizmima,

- najmanja veličina gospodarski važnih vrsta riba i drugih morskih organizama
ispod koje se ne smiju loviti, sakupljati niti stavljati u promet,

- lovostaj za pojedine vrste morskih organizama odnosno vrijeme kad
se ne smiju loviti, sakupljati niti stavljati u promet u svježem stanju.

II.

Nedoraslim ribama i drugim morskim organizmima smatraju se svi razvojni
oblici riba i drugih morskih organizama prije njihove prve spolne zrelosti.

III.

Najmanje veličine gospodarski važnih vrsta riba i drugih morskih organizama
ispod koje se ne smiju loviti, sakupljati niti stavljati u promet jesu:

**1. Za ribe (PISCES)**

Fratar (Diplodus vulgaris)                     15 cm

Iglan (Tetrapturus belone)                  120 cm

Iglun (Xiphias gladius)                        120 cm

Jegulja (Anguilla anguilla)                     30 cm

Kavala (Sciaena umbra)                      30 cm

Kirnja (Epinephelus marginatus)           60 cm

Komarča (Sparus aurata)                    20 cm

Lubin (Diecentrarchus labrax)             25 cm

Ovčica (Lithognathus mormyrus)        20 cm

Pas kostelj (Squalus acanthias)           65 cm

Pic (Diplodus puntazzo)                     22 cm

Šarag (Diplodus sargus)                    21 cm

Škrpina (Scorpaena scrofa)              25 cm

Tunj (Thunnus thynnus)                     70 cm

Ugor (Conger conger)                      70 cm

Zubatac (Dentex dentex)                  30 cm

**2. Za rakove (CRUSTACEA)**

Hlap (Hommarus gammarus)           28 cm

Jastog (Palinurus elaphas)                28 cm

Rakovica (Maja squinado)              10 cm

**3. Za školjkaše (BIVALVIA)**

Dagnja (Mytilus galloprovincialis)        5 cm

Jakovljeva kapica (Pecten jacobaeus) 9 cm

Kamenica (Ostrea edulis)                    6 cm

Kokoš (Venus gallina)                      2,5 cm

Kućica (Ruditapes decussatus)         2,5 cm

Kunjka (Arca noae)                            5 cm

Prnjavica (Venus verrucosa)                3 cm

**4. Za spužve (SPONGIA)**

Spužva prava (Spongia officinalis)     10 cm

IV.

Veličina u smislu ove Naredbe:

1. za ribe je dužina tijela izmjerena od vrška glave do kraja ispružene
repne peraje,

2. za rakove je dužina tijela izmjerena od vrha šiljka (rostruma) do
kraja ispružene repne peraje,

3. za školjkaše i spužve je izmjerena dužina njihova najvećega promjera.

V.

Vrijeme lovostaja odnosno razdoblje u godini u kojem se ne smiju loviti
niti stavljati u promet živi i u svježem stanju rakovi (CRUSTACEA):

Hlap (Hommarus gammarus) - od 1. rujna do 30. travnja,

Jastog (Palinurus elaphas) - od 1. rujna do 30. travnja,

Rakovica (Maja squinado) - od 1. lipnja do 30 studenoga.

VI.

Odredbe ove Naredbe o najmanjoj veličini i lovostaju ne odnose se na
ribe i druge morske organizme iz uzgoja.

VII.

Danom stupanja na snagu ove Naredbe prestaje važiti Naredba o zaštiti
riba i drugih morskih organizama ("Narodne novine", br. 46/96 i 90/96).

VIII.

Ova Naredba stupa na snagu danom objave u "Narodnim novinama".

Klasa: 011/-02/97-01/99
Urbroj: 525-01-98-1
Zagreb, 30. listopada 1998.

Ministar
poljoprivrede i šumarstva
**mr. Zlatko Dominiković,** v. r.

Naredba, NN 145/1998-1806